Súradnice: 53°25′0″S 8°0′0″Z﻿ / ﻿53,41667°S 8,00000°Z﻿ / 53.41667; -8.00000

**Írsko** *(ír. Éire*, angl. *Ireland*, ulst. šk. *Airlann*) je tretí najväčší ostrov v Európe a dvadsiaty najväčší na svete. Na jeho území sa nachádza štát Írsko a časť Spojeného kráľovstva, nazývaná Severné Írsko.

Ostrov sa nachádza v severozápadnej časti Európy, v tesnom susedstve ostrova Veľká Británia. Oddeľuje ho od nej Severný prieliv, Írske more a prieliv svätého Juraja.

Ostrov je zväčša zvlnený a nížinatý, vyššie pohoria sú najmä na okrajoch. Najvyšším vrcholom je Carrauntoohil (1 041 m). Naopak najnižšie položené miesto (−3 m n. m.) sa nachádza v špeciálnej chránenej oblasti North Slob (ekvivalent chránenenej krajinnej oblasti na Slovensku) v grófstve Wexford.

Územie ostrova je administratívne rozdelené na 4 základné provincie - Leinster, Ulster, Munster a Connacht. Provincia Ulster patrí do Severného Írska a tvorí približne jednu šestinu celkovej rozlohy ostrova. 

Podnebie ostrova je mierne, s letnými teplotami len výnimočne presahujúcimi 30°C a zimnými, ktoré zriedkavo klesajú pod bod mrazu. Celoročné priemerné teploty sa pohybujú medzi 2 – 20°C, pričom medzi jednotlivými regiónmi ostrova sú len veľmi malé rozdiely.
Priemerný počet hodín slnečného svitu je 5 – 6 hodín v letných mesiacoch a 1-2 hodiny v zimných, celoročný priemer sa pohybuje medzi 3¼ až 3¾ hodiny. 

Zrážok býva pomerne dosť, celoplošný priemer sa pohybuje od 1 000−1 250 mm, vo vyšších polohách to býva až do 3 000 mm za rok. Sneh sa vyskytuje len výnimočne, najčastejšie len vo vyšších horských oblastiach. Prudké búrky s bleskami sa nevyskytujú takmer vôbec, preto na budovách v Írsku nebývajú ani bleskozvody.

Írsko je v rámci Európy najväčším poducentom zinku. V menšej miere sa tu ešte ťaží sadrovec, kalcit, mastenec, dolomit, vápenec, piesok a štrk.

Od roku 1971 bolo objavených niekoľko ložísk plynu a ropy. V marci 2012 bol uvedený do prevádzky prvý komerčný ropný vrt približne 70 km od Corku s produkciou 3500 barelov denne.

Ostrov je bohatý na náleziská rašeliny, ktorá sa ako palivo ťaží a používa už stáročia, ale s príchodom lepších palív a v snahe zachovať prírodu sa v súčasnosti od toho postupne ustupuje.

Poloha Írska v rámci Európy
topografia ostrova

Pozri aj
--------

* Írsko
* Grófstvo (Írsko)
* Provincia (Írsko)
* Zoznam ostrovov Írska

Poznámky
--------

Referencie
----------

1. ↑   *Historial Population Trends – 1841 – 2011* [online]. NISRA, [cit. 2013-10-20]. Dostupné online. (anglicky)
2. ↑   *Islands by Area* [online]. United Nations Environment Programme, 18 February 1998, [cit. 2008-08-30]. Dostupné online.
3. ↑   *Mining in Ireland* [online]. Department of Communications, Energy and Natural Resources, [cit. 2009-09-30]. Dostupné online.
4. ↑   *Major petroleum exploration conference: Conference on Ireland’s Deepwater Frontier* [online]. Department of Communications, Energy and Natural Resources, 2001-09-16, [cit. 2014-04-04]. Dostupné online.
5. ↑   *Ireland's first oil well to yield 4,000 barrels per day* [online]. BBC News, 15 March 2012. Dostupné online.
6. ↑  IPCC.IE Report

Iné projekty
------------

Commons
* Spolupracuj na Commons Commons ponúka multimediálne súbory na tému **Írsko (ostrov)**